Anders Møller (V), 2002-05-03:
Trods de mange sympatiske tanker, der ligger bag Kristeligt Folkepartis forslag om ekstra psykologhjælp til bl.a. incestofre, kan Venstre ikke støtte det konkrete forslag.
Venstre er meget opmærksom på de mennesker, der i barndommen er blevet misbrugt ved bl.a. incestovergreb, og det er vigtigt at få brudt den negative sociale arv, der kan skabes hos mennesker, som udsættes for incest.
I dag gives der som sagt tilskud til en række udsatte grupper via sygesikringen, bl.a. til trafik- og ulykkesofre, pårørende ved dødsfald og volds- og voldtægtsofre.
Efter de gældende regler er seksuelle overgreb og incestovergreb omfattet af den sidste kategori.
Som bekendt er det en forudsætning for psykologhjælp, at der foreligger en henvisning fra den praktiserende læge, og at henvisning som udgangspunkt finder sted højst 6 måneder efter, at den traumatiske begivenhed har fundet sted.
Hvis et helt ungt barn ikke er i stand til selv at råbe vagt i gevær, er håbet og hensigten, at pårørende, det pædagogiske miljø og det frivillige foreningsliv har samme mulighed.
Sygesikringsordningen tager altså udgangspunkt i de akut opståede krisesituationer.
Det er derfor ikke muligt, at man på et langt senere tidspunkt i livet kan få dækket psykologudgifter via sygesikringsordningen, og Venstre er bange for, at hvis der åbnes mulighed for dette, vil det medføre en glidebane, som vi ikke har inde i vores politiske prioritering og ej heller økonomisk dækning for.
Det er tænkeligt, at det fremsatte forslag vil blive langt dyrere, end forslagsstillerne har lagt op til, men jf. den forrige ordveksling får vi jo afklaret det i den videre udvalgsbehandling. Endelig er det meget vanskeligt at begrunde, hvorfor det isoleret set er netop denne psykiske lidelse, der skal begunstiges i sygesikringsloven.
Det rejser jo samtidig spørgsmålet, om ikke også andre diagnoser med samme ret kunne hævdes at have behov for psykologtilskud, for andre traumatiske oplevelser i barndommen kan også give psykiske ar.
Da mine forgængere her i salen for nogle år siden skulle lave afgrænsninger og definitioner, valgte man altså at lande sagen her, og da det var et bredt flertal i Folketinget, som gjorde det, var det et udtryk for, hvad man fandt rimeligt at medtage.
Et eller andet sted skal der som bekendt sættes en grænse, også økonomisk.
Det er imidlertid ikke det samme, som at vi ikke vil gøre noget for disse udsatte grupper, der naturligvis kan være psykisk forkrøblede i resten af tilværelsen; men allerede i dag findes der jo en række behandlingsmuligheder i både det private og det offentlige system. Foruden den indsats, der kan gøres af ens egen læge, findes der en række incestcentre, som er spredt rundt i landet, og som gør et fortrinligt stykke arbejde.
Her er der foruden professionel psykologhjælp tale om en række frivillige kræfter, der starter selvhjælpsgrupper, som rækker meget langt og også længere ind i fremtiden end det tilskudssystem, der her lægges op til.
Man får en kærlig hånd, og der er tid til omsorg og måske smertelindring, som ikke kan købes for offentlige penge.
Samtidig har kommunen jo efter den eksisterende lovgivning mulighed for at hjælpe incestofre, og jeg ved da, at det også finder sted i vid udstrækning.
Hertil kommer naturligvis, at svære psykiske lidelser kan behandles gratis i landets psykiatriske tilbud, herunder distriktspsykiatrien.
Så langt skal det naturligvis ikke komme, men det er blot sagt for at understrege, at hvis man kommer i denne ulykkelige situation som voksen, er mulighederne altså ikke udtømte.
En redegørelse fra juli 2000 har også søsat en række initiativer på området, og dem skal jeg ikke nævne her, da
Men jeg må pege på, at i det seneste satspuljeforlig er der prioriteret en række tilbud til netop denne målgruppe, og det er altså udtryk for en bred politisk opbakning til at give ressourcer til formålet.
Der er afsat midler til behandlingsforløb og psykologhjælp, der er afsat midler til ekstra forskning på området, og der er afsat midler til at støtte de frivillige centre, jeg just har omtalt.
Med de ord vil jeg gerne på Venstres vegne takke for Kristeligt Folkepartis sag, som er en vigtig debat, men desværre må jeg på Venstres vegne afvise den i sin nuværende form.